Polisie maak groot dwelmdeurbraak by spoglandgoed‘n Video volg onderaan die berig. Die Boschkop-polisie het Woensdagmiddag dwelmmiddels met ŉ geskatte straatwaarde van nagenoeg R20 miljoen in ŉ luukse huis by Silver Lakes in die ooste van Pretoria opgespoor. “Veiligheidswagte by die Silver Lakes-landgoed het die polisie ontbied en in kennis gestel dat hulle ŉ sterk reuk by ŉ sekere huis waarneem,” het kapt. Marissa van der Merwe, ŉ polisiewoordvoerder, Donderdag aan Maroela Media gesê. Die polisie het ondersoek ingestel en op die dwelms afgekom. Twee verdagtes, onderskeidelik 21 en 30 jaar oud, is omstreeks 20:00 in hegtenis geneem. Een van die verdagtes is glo van Egipte. Die polisie se forensiese eenheid het beslag gelê op die middels om dit te ondersoek. “Ons beskou dit as ŉ groot deurbraak en bedank die gemeenskap en die veiligheidsmaatskappy vir hul samewerking met die polisie,” het Van der Merwe gesê. Die insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.